Source: http://old.parlament.md/news/agenda/12.05.2009/
Timestamp: 2019-01-23 16:17:22+00:00
Document Index: 25903839

Matched Legal Cases: ['articolul 2', 'articolul 1', 'articolul 2', 'Articolul 7', 'articolul 106', 'Articolul 1', 'Articolul 2', 'articolul 64', 'Articolul 1', 'Articolul 2', 'Articolul 3', 'Articolul 4']

Parlamentul Republicii Moldova - Actualitate - Ordinea de zi a sedintelor plenare - 12 mai 2009
Parlamentul Republicii Moldova de legislatura a XVII-a
SESIUNEA I ORDINARĂ – MAI 2009
Şedinţa din ziua de 12 mai 2009
1. Declararea şedinţei ca fiind deliberativă.
2. Constituirea fracţiunilor parlamentare.
3. Dezbaterea şi adoptarea proiectului de Hotărîre privind formarea Comisiei pentru efectuarea alegerii prin vot secret a Preşedintelui Parlamentului.
4. Dezbaterea şi adoptarea Hotărîrii pentru alegerea Preşedintelui Parlamentului.
5. Alocuţiunea domnului Preşedinte al Parlamentului Vladimir Voronin.
6. Dezbaterea şi adoptarea Hotărîrii privind stabilirea numărului de vicepreşedinţi ai Parlamentului.
7. Dezbaterea şi adoptarea Hotărîrii pentru alegerea prim-vicepreşedintelui Parlamentului.
8. Dezbaterea şi adoptarea Hotărîrii pentru alegerea unui vicepreşedinte al Parlamentului.
9. Dezbaterea şi adoptarea proiectului de Hotărîre privind componenţa numerică şi nominală a Biroului permanent.
10. Declaraţia domnului deputat Mihai Ghimpu – Fracţiunea Partidului Liberal.
11. Declaraţia domnului deputat Mihai Godea – Fracţiunea Partidului Liberal Democrat din Moldova.
12. Declaraţia domnului deputat Victor Osipov – Fracţiunea „Alianţa «Moldova Noastră»”.
13. Alocuţiunea domnului deputat Marian Lupu.
Lucrările sînt prezidate de domnul deputat Ivan Calin.
Vă anunţ că la lucrările şedinţei de astăzi a Parlamentului, din totalul celor 101 de deputaţi, şi-au înregistrat prezenţa 99 de deputaţi. Nu s-au înregistrat deputaţii: Dorin Chirtoacă şi Veaceslav Platon.
Domnul Ivan Calin:
Continuăm şedinţa în plen a Parlamentului. Şedinţa este deliberativă.
Rog să onorăm Drapelul Ţării. (Se onorează Drapelul Ţării.)
Conform articolului 4 din Regulamentul Parlamentului, partidele politice, începînd cu data de 5 mai curent şi pînă astăzi, au avut suficient timp pentru a constitui fracţiunile parlamentare. Se propune să trecem direct la această chestiune. Procedura este destul de simplă: reprezentantul fiecărei fracţiuni, de la tribuna centrală, anunţă, informează Parlamentul despre componenţa numerică şi nominală a fracţiunilor, prezintă Secretariatului aceste hotărîri, aceste informaţii.
Ofer cuvîntul reprezentantului Fracţiunii Partidului Comuniştilor.
Vă rog. Rog să vă prezentaţi.
Doamna Maria Postoico:
Procesul-verbal nr.1 al şedinţei din 11 mai 2009 de constituire a Fracţiunii parlamentare a Partidului Comuniştilor din Republica Moldova pentru efectuarea alegerii organelor sale de conducere.
Componenţa numerică şi nominală a Fracţiunii PCRM – 60 de persoane.
Au fost prezenţi: Abramciuc Veronica, Afanasenco Serghei, Babenco Oleg, Babiuc Aliona, Balmoş Galina, Belcencova Ludmila, Bodnarenco Elena, Bondari Veaceslav, Calin Ivan, Dodon Igor, Domenti Oxana, Eremciuc Vladimir, Eriomin Iuri, Garizan Oleg, Gorilă Anatolie, Greceanîi Zinaida, Grigoriev Ştefan, Iovv Vasile, Ivanov Violeta, Lupu Lidia, Lupu Marian, Miron Anton, Mironic Alla, Mişin Vadim, Mîndru Victor, Mocan Mihail, Moiseev Iurie, Morcov Ghenadie, Muntean Iurie, Munteanu Nicolae, Ostapciuc Eugenia, Petrenco Grigore, Poleanschi Mihail, Popa Gheorghe, Popuşoi Anatolie, Porcescu Petru, Postoico Maria, Radilov Maia, Reidman Oleg, Rusu Mihail, Rusu Svetlana, Sava Valeriu, Semeniţcaia Lidia, Spinovschi Raisa, Stati Sergiu, Stepaniuc Victor, Stoicov Iurie, Stratan Andrei, Şmilenco Mariana, Şupac Inna, Tkaciuc Mark, Todoroglo Dmitri, Ţurcan Vladimir, Ursul Ala, Vitiuc Vladimir, Vîsotina Natalia, Vlah Irina, Voronin Vladimir, Vremea Igor, Zagorodnîi Anatolie.
Ordinea de zi examinată este următoarea:
1. Alegerea preşedintelui Fracţiunii.
2. Alegerea vicepreşedinţilor.
3. Alegerea secretarului.
S-a hotărît: preşedinte al Fracţiunii parlamentare a Partidului Comuniştilor din Republica Moldova este aleasă doamna deputat Maria Postoico. Vicepreşedinţi ai Fracţiunii parlamentare a Partidului Comuniştilor din Republica Moldova sînt aleşi domnul deputat Vladimir Eremciuc şi doamna deputat Raisa Spinovschi. Secretar al Fracţiunii parlamentare a Partidului Comuniştilor din Republica Moldova este aleasă doamna deputat Svetlana Rusu.
E semnat de preşedintele şi de secretarul şedinţei.
Invit la tribună reprezentantul Fracţiunii parlamentare a Partidului Liberal. Poftim.
Doamna Ana Guţu:
Voi da citire procesului-verbal nr.1 al şedinţei de constituire a Fracţiunii parlamentare a Partidului Liberal pentru efectuarea alegerilor organelor sale de conducere. Şedinţa a avut loc astăzi, 12 mai 2009.
Componenţa numerică şi nominală a Fracţiunii. La şedinţă au fost prezente 14 persoane. Şi, respectiv, componenţa numerică fiind următoarea: Arhire Anatolie, Bodrug Oleg, Brega Gheorghe, Cojocaru Vadim, Fusu Corina, Ghimpu Mihai, Grozavu Nistor, Guţu Ana, Hadârcă Ion, Lupu Ion, Moldovanu Mihail, Nemerenco Valeriu, Şalaru Anatol, Vacarciuc Vadim.
Domnul Dorin Chirtoacă a depus cerere la Comisia Electorală Centrală pentru a-şi retrage mandatul de deputat. Cererea va fi examinată ulterior de Curtea Constituţională.
Ordinea de zi a şedinţei a prevăzut trei întrebări:
În rezultatul şedinţei şi dezbaterilor, s-a hotărît: preşedinte al Fracţiunii parlamentare a Partidului Liberal a fost ales cu 14 voturi „pro” domnul deputat Mihai Ghimpu. Vicepreşedinţi ai Fracţiunii parlamentare a Partidului Liberal au fost aleşi cu 14 voturi „pro” domnul deputat Anatol Şalaru şi doamna deputat Corina Fusu. Secretar al Fracţiunii parlamentare a Partidului Liberal a fost aleasă doamna deputat cu 14 voturi „pro” Ana Guţu.
Preşedintele şedinţei – domnul deputat Mihail Moldovanu; secretar al şedinţei – doamna deputat Ana Guţu.
La tribună se invită reprezentantul Fracţiunii parlamentare a Partidului Liberal Democrat din Moldova. Poftim.
Domnul Vladimir Filat:
Permiteţi-mi să dau citire procesului-verbal al şedinţei din 5 mai 2009 de constituire a Fracţiunii parlamentare a Partidului Liberal Democrat din Moldova. La şedinţă au participat deputaţii: Filat Vlad, Tănase Alexandru, Godea Mihai, Palihovici Liliana, Nagacevschi Vitalie, Ţap Iurie, Vieru Călin, Balan Ion, Hotineanu Vladimir, Leancă Iurie, Ghileţchi Valeriu, Şleahtiţchi Mihail, Agache Angel, Cimbriciuc Alexandru, Furdui Simion.
La şedinţă s-au luat unanim decizia de constituire a Fracţiunii Partidului Liberal Democrat în Parlamentul Republicii Moldova şi decizia vizavi de organele de conducere ale Fracţiunii. Prin vot unanim, în calitate de preşedinte al Fracţiunii Partidului Liberal Democrat din Moldova a fost ales domnul deputat Vlad Filat, iar în calitate de vicepreşedinţi, tot prin vot unanim, domnul deputat Alexandru Tănase şi domnul deputat Godea Mihai. Secretar al Fracţiunii, la fel prin vot unanim, a fost ales domnul deputat Angel Agache. Şedinţa a fost prezidată de domnul deputat al Partidului Liberal Democrat din Moldova Vladimir Filat, secretar al şedinţei a fost domnul deputat Agache Angel. Semnăturile sînt prezente.
Voi depune acest proces-verbal Secretariatului, dar nu înainte de a face o menţiune. Acest lucru poate fi verificat şi constatat şi în stenograma Parlamentului, este o chestiune ce ţine de procedură, dar, din punctul nostru de vedere, ar fi trebuit să se respecte norma regulamentară. La şedinţa precedentă, trecem peste aspectul politic, dar strict regulamentar, Preşedintele şedinţei, domnul deputat Ivan Calin, la sfîrşitul şedinţei, a declarat închisă şedinţa.
Comentariile care au urmat după închiderea şedinţei, nu au nici o relevanţă. În acest sens, conform prevederilor Regulamentului, nu avem explicat, cum se procedează în asemenea situaţii? Pentru a nu avea posibilitatea ulterioară de a comenta şi a discuta, probabil, astăzi trebuia să trecem printr-o procedură simplă, dar necesară procedurală, de a alege Preşedintele şedinţei. Voturi sînt suficiente în Fracţiunea Partidului Comuniştilor. Şi, nu ştiu, urmează, prin vot, să luăm decizia, dar, ca să nu existe acest viciu procedural, aş propune să se expună şi alţi colegi deputaţi. Să luăm o decizie în sensul în care să fim în strictă concordanţă cu norma regulamentară.
La tribună se invită reprezentantul Fracţiunii parlamentare „Alianţa «Moldova Noastră»”. Poftim.
Vă aduc la cunoştinţă procesul-verbal al şedinţei deputaţilor Partidului politic „Alianţa «Moldova Noastră»”, aleşi în Parlamentul Republicii Moldova de legislatura a XVII-a la 5 mai 2009. La şedinţă au fost prezenţi 10 deputaţi.
În baza prevederilor articolului 10 din Regulamentul Parlamentului Republicii , deputaţii prezenţi la şedinţă, cu vot unanim, au hotărît:
1. Constituirea Fracţiunii parlamentare „Alianţa «Moldova Noastră»” în număr de 11 deputaţi în următoarea componenţă: Urechean Serafim, Cimpoi Mihai, Untilă Veaceslav, Balan Vasile, Platon Veaceslav, Colesnic Iurie, Bujor Leonid, Osipov Victor, Oleinic Alexandru, Chepteni Valentin, Silistraru Mihai.
2. Preşedinte al Fracţiunii parlamentare „Alianţa «Moldova Noastră»” este ales domnul deputat Serafim Urechean.
3. Vicepreşedinte al Fracţiunii parlamentare „Alianţa «Moldova Noastră»” este ales domnul deputat Veaceslav Untilă.
4. Secretar al Fracţiunii parlamentare „Alianţa «Moldova Noastră»” este ales domnul deputat Leonid Bujor.
Confirm şi eu necesitatea de a-l împuternici pe domnul deputat al Fracţiunii parlamentare majoritare Ivan Calin pentru a conduce şedinţa de astăzi a Parlamentului, dat fiind faptul că, în cadrul ultimei şedinţe, s-a anunţat în felul următor: „Următoarea şedinţă a Parlamentului va avea loc pe data de 12 mai”, ceea ce înseamnă, de fapt, că noi sîntem într-o nouă şedinţă.
Deci atît, toate fracţiunile sînt constituite.
Trecem la următoarea chestiune – alegerea Preşedintelui Parlamentului Republicii Moldova. Conform articolului 64 alineatul (2) din Constituţia Republicii Moldova şi articolului 7 din Regulamentul Parlamentului, efectuăm această procedură. Fracţiunile parlamentare înaintează candidaturile. Fiecare fracţiune are dreptul de a înainta o singură candidatură. În Regulament e clar stipulat că Preşedintele Parlamentului se alege pe termenul mandatului Parlamentului. Deci trecem nemijlocit la înaintarea candidaturilor la funcţia de Preşedinte al Parlamentului Republicii Moldova.
Pentru presă aş vrea să precizez că în Constituţie, în toată legislaţia Republicii Moldovei noi avem „Preşedinte al Parlamentului Republicii Moldova”. În limba rusă – „Председатель Парламента Республики Молдова”. Şi nu speaker, aşa cum se scrie în ultimul timp în toată presa.
Cuvînt pentru a înainta candidatura se oferă reprezentantului Fracţiunii parlamentare a Partidului Comuniştilor din Moldova. Vă invit la tribuna centrală. Rog să prezentaţi candidatura.
Domnul Anatolie Zagorodnîi:
Stimate domnule Preşedinte al şedinţei,
Sînt Anatolie Zagorodnîi, reprezint Fracţiunea Partidului Comuniştilor din Republica Moldova în Parlamentul Republicii Moldova. Fracţiunea Partidului Comuniştilor din Republica Moldova propune candidatura domnului Vladimir Voronin pentru funcţia de Preşedinte al Parlamentului Republicii Moldova de legislatura a XVII-a.
Poftim, cine mai doreşte să înainteze candidaturi? Alte fracţiuni? Nu sînt. Sau sînt?
Poftim, microfonul nr.5.
Mulţumesc, domnule Calin.
Îmi pare rău, dar, cum spuneam, sub aspect regulamentar, nu am cum să vă numesc Preşedinte al şedinţei. În numele Fracţiunii Partidului Liberal Democrat din Moldova cer o pauză de 15 minute pentru consultări.
Domnul Ivan Сalin:
Se anunţă o pauză de 15 minute.
Poftim, microfonul nr.4.
Înaintaţi candidatura, la tribuna centrală.
Domnul Mihai Ghimpu:
Îmi permiteţi să vă aduc la cunoştinţă hotărîrea Fracţiunii Partidului Liberal. Folosindu-ne de dreptul constituţional, de Legea cu privire la activitatea Parlamentului, Fracţiunea Partidului Liberal a hotărît că nu înaintează candidatura sa pentru funcţia de Preşedinte al Parlamentului Republicii Moldova. Ba mai mult ca atît, nu participă nici la votarea Preşedintelui Parlamentului Republicii Moldova. Şi nici nu vom participa în Comisia pentru efectuarea alegerii Preşedintelui Parlamentului.
Poftim, cine mai doreşte?
Dacă îmi permiteţi, să aduc la cunoştinţă decizia Fracţiunii parlamentare a Partidului Liberal Democrat din Moldova. Fracţiunea Partidului Liberal Democrat din Moldova a hotărît să nu înainteze candidatura sa pentru funcţia de Preşedinte al Parlamentului.
Fracţiunea Partidului Liberal Democrat nu va participa la constituirea Comisiei speciale pentru efectuarea alegerii Preşedintelui Parlamentului Republicii Moldova. Fracţiunea parlamentară a Partidului Liberal Democrat din Moldova nu va participa la alegerea Preşedintelui Parlamentului Republicii Moldova.
Poftim, cine mai doreşte? Atît?
Domnul Iurie Colesnic:
Reieşind din faptul că alegerile de la 5 aprilie au fost fraudate, reieşind din faptul că opinia publică naţională şi internaţională nu recunoaşte legitimitatea acestor alegeri, Fracţiunea „Alianţa «Moldova Noastră»” nu participă la alegerea Preşedintelui Parlamentului Republicii Moldova, nu vom participa la formarea comisiilor şi nici la alegerea Preşedintelui Parlamentului Republicii Moldova.
În acelaşi context, ne adresăm deputatului Vladimir Voronin ca, din numele victimelor de la 5, 7 aprilie 2009, în numele poporului care 8 ani de zile a suportat dictatura dumneavoastră, în numele viitorului Republicii Moldova să nu mai ocupaţi nici o funcţie publică în această ţară.
Mai sînt doritori? Adică, nici nu mai pot fi.
Microfonul nr.4...
Microfonul nr.1, vă rog.
Domnul Vladimir Ţurcan:
Eu, de fapt, am, pur şi simplu, o mică precizare în legătură cu obiecţiile expuse de către colegii noştri, domnii deputaţi Vladimir Filat şi Leonid Bujor privind problema cine prezidează şedinţa din ziua de 5 mai şi care este, de fapt, prelungită astăzi, pe data de 12 mai.
Prima. Noi astăzi sîntem într-o fază specifică a şedinţelor şi anume a şedinţelor ce ţin de constituirea Parlamentului. Aceasta înseamnă că şedinţa de constituire acoperă problemele ce ţin de alegerea organelor de conducere şi de lucru ale Parlamentului…
În acest context, vă atrag atenţia asupra conţinutului articolului 2 alineatul (1) din Regulamentul Parlamentului, unde este clar prevăzut că şedinţa de constituire a Parlamentului nou-ales este prezidată de cel mai în vîrstă deputat, ulterior, după alegere, de Preşedintele Parlamentului. Aceasta înseamnă că, după alegerea Preşedintelui Parlamentului, anume dumnealui va conduce sau, la porunca dumnealui, cineva din vicepreşedinţi ai Parlamentului va conduce şedinţele Parlamentului.
Pînă la această etapă, pînă la acest fapt juridic, cum este alegerea Preşedintelui Parlamentului, conform Legii pentru adoptarea Regulamentului, şedinţele sînt conduse de cel mai în vîrstă deputat, cum este stimatul domnul Calin. Eu cred că, în acest caz, a avut loc, pur şi simplu, o mică eroare pur tehnică, în sensul că, după logică, la sfîrşitul şedinţei din 5 mai era vorba despre anunţarea unei pauze, pentru ca toate fracţiunile să prezinte pe data de 12 mai toate listele de la fracţiunile dumnealor. Ceea ce, de fapt, şi a avut loc şi vă atrag atenţia că astăzi domnul Calin a început cu cuvintele „prelungim şedinţa”, avînd în vedere că toate fracţiunile, partidele politice au avut posibilitatea de pe data de 5 mai pînă în ziua de astăzi să formeze fracţiunile şi mai departe deci cum a fost.
Din această cauză eu, pur şi simplu, fac această precizare pentru ca să luăm act.
Eu văd că la microfonul nr.5 mai sînt... În continuare, aş vrea... Eu nu ştiu dacă o să fie satisfăcuţi colegii de la microfonul nr.5. Eu recunosc că, într-adevăr, am utilizat un cuvînt care nu corespunde pe deplin Regulamentului. La şedinţa trecută trebuia să fie anunţată o pauză, iar eu am folosit cuvintele „şedinţa o declar închisă”. Dar să nu mai continuăm la această temă, vă promit că aceste critici o să le iau în consideraţie şi la deschiderea Parlamentului următor, aceasta va fi în mai 2013, o să fiu mai corect.
Eu vă mulţumesc, domnule Calin.
Acelaşi lucru l-am spus de la tribuna centrală. Eu nu am dat calificări fiind greşeală sau mai puţin greşeală, ceea ce aţi... cum aţi închis dumneavoastră şedinţa. Am făcut trimitere la norma regulamentară. Şi dacă este să avem un Parlament care activează în baza Regulamentului, atunci trebuie să îndeplinim întocmai norma Regulamentului, dar nu aşa cum înţelegem noi sau cum interpretăm.
Deoarece s-a făcut trimitere la articolul 2 din Regulament, eu aş face trimitere la articolul 1 din Regulamentul Parlamentului şi anume alineatul (5), care stabileşte expres procedura de constituire a Parlamentului şi stabileşte exact procedura respectivă.
Poate era mult mai corect de la început să se facă aceste precizări şi nu veneam şi noi cu obiecţiile respective.
Poftim, mai departe microfonul nr.5.
Eu vreau să vă dezamăgesc şi pe dumneavoastră, şi pe expertul Ţurcan, colegul de Parlament. Dumneavoastră aţi zis că aţi folosit un cuvînt inexact, dumneavoastră aţi folosit mai multe cuvinte inexacte. Prima dată şi ultima dată v-am conspectat. La şedinţa trecută aţi spus: „Parlamentul se consideră legal considerat”.
Prin urmare, conform articolelor 2 şi 3 din Regulamentul de funcţionare a Parlamentului, Parlamentul, dacă este să vorbim de procedură, nu s-a constituit, nu aţi anunţat ca atare constituirea lui. Cer scuze.
Poftim. Mai departe microfonul nr.5.
Voi continua şi eu cu articolul 2 alineatul (2) care stipulează următoarele: „Preşedintele şedinţei de constituire a Parlamentului oferă cuvîntul Preşedintelui Curţii Constituţionale, atenţie, pentru prezentarea raportului privind rezultatele alegerilor parlamentare şi validarea mandatelor deputaţilor aleşi.” Atît.
„Articolul 7. Conducerea Parlamentului.
După constituirea legală a Parlamentului se alege Preşedintele Parlamentului, vicepreşedinţii şi se formează Biroul permanent al Parlamentului.”
Deci logic, în cadrul şedinţei de pe data de 5 mai, noi trebuia să trecem la alegerea Preşedintelui Parlamentului ş.a.m.d.
În caz contrar, trebuie să constatăm, domnule Preşedinte al şedinţei, că este o neconcordanţă între prevederile articolului 2 alineatul (2) şi ale articolului 7 din Regulamentul Parlamentului, se impune o modificare.
În calitate de Preşedinte, eu nu comentez aceste informaţii care au fost. E cazul să continuăm lucrările şedinţei. În calitate de candidat pentru funcţia de Preşedinte al Parlamentului Republicii Moldova este propusă o singură persoană – domnul Vladimir Voronin. Pentru efectuarea alegerii prin vot secret a Preşedintelui Parlamentului e necesar de ales o comisie.
Se propune constituirea comisiei din 7 persoane. Există alte propuneri? Alte propuneri nu sînt. Pun la vot. Cine este pentru aceea ca în componenţa Comisiei să fie incluse 7 persoane, rog să voteze. Să am iertare, pentru a efectua votul deschis e necesar să avem numărători. Rog la fiecare sector, sectorul nr.1, sectorul nr.2, sectorul nr.3, fracţiunile parlamentare sau deputaţii din aceste sectoare să numească numărătorii.
Numărătorii:
Sectorul nr.1 – 33.
Sectorul nr.1.
Nu, nu, nu. Deci numărătorii sînt numiţi, da?
Sectorul... microfonul nr.3.
Domnul Ghenadie Morcov:
Sectorul nr.2, Fracţiunea PCRM.
Sectorul nr.2, Fracţiunea PCRM, 27.
Sectorul nr.3?
Sectorul nr.3? Numărător, dumneavoastră numiţi? Deci 33, 27. „Pentru” au votat 60 de deputaţi.
Hotărîrea privind formarea Comisiei pentru efectuarea alegerii prin vot secret a Preşedintelui Parlamentului este adoptată cu 60 de voturi.
Personal, propunerile pentru componenţa nominală a Comisiei.
Domnul Grigore Petrenco:
Din partea Fracţiunii Partidului Comuniştilor înaintăm următoarele persoane, următorii deputaţi în componenţa Comisiei: domnul deputat Stoicov Iurie, doamna deputat Bodnarenco Elena, domnul deputat Popa Gheorghe, domnul deputat Babenco Oleg. Şi avînd în vedere că colegii noştri din opoziţie nu vor participa în...
Aceasta pe urmă. Deci cîte persoane propuneţi dumneavoastră?
Încă o dată. Patru.
Domnul Stoicov, doamna Bodnarenco, domnul Popa şi domnul Babenco.
Aşa, patru, Fracţiunea majoritară. Trei de la fracţiunile din opoziţie. Poftim, numiţi candidaturile. Sînt propuneri? Nu sînt propuneri. Deputaţii din fracţiunile din opoziţie nu înaintează candidaturi. Vă rog din sală numiţi suplimentar candidaturi în calitate de membri ai acestei Comisii. Propuneri?
Da, dacă nu se înaintează alte candidaturi, atunci propunem: domnul deputat Dmitri Todoroglo, domnul deputat Ştefan Grigoriev şi doamna deputat Lidia Lupu să fie membri ai acestei Comisii.
E clar. Supunem votului componenţa nominativă a Comisiei pentru efectuarea alegerii prin vot secret a Preşedintelui Parlamentului Republicii Moldova. Cine este pentru, rog voteze. Numărătorii.
Sectorul nr.2 – 27.
Douăzeci şi şapte. Cine e împotrivă? Cine s-a abţinut? Deci cu 60 de voturi, componenţa Comisiei este adoptată.
Se anunţă o pauză pentru desfăşurarea lucrărilor Comisiei. Membrii Comisiei se adună aici, în hol, da. Domnul Maxim Ganaciuc o să îi conducă în biroul corespunzător.
Comisia mult aşteptată a apărut în sală. Ofer cuvîntul reprezentantului Comisiei pentru efectuarea alegerii prin vot secret a Preşedintelui Parlamentului, domnului Voronin.
Domnul Stoicov, da? Sînteţi preşedintele acestei Comisii. Poftim.
Domnul Iurie Stoicov:
Vă prezint procesul-verbal numărul 1 al şedinţei Comisiei pentru efectuarea alegerii prin vot secret a Preşedintelui Parlamentului Republicii Moldova.
Componenţa numerică a Comisiei – 7 persoane. Au asistat 7 persoane. Şi anume: Iurie Stoicov, Elena Bodnarenco, Oleg Babenco, Lidia Lupu, Ştefan Grigoriev, Gheorghe Popa, Dmitri Todoroglo.
Ordinea de zi: alegerea Preşedintelui Comisiei sus-numite, alegerea secretarului, stabilirea formei şi a conţinutului buletinului de vot secret.
S-a hotărît: de ales preşedinte al Comisiei pentru efectuarea alegerii prin vot secret a Preşedintelui Parlamentului Republicii Moldova deputatul Iurie Stoicov. Secretar al acestei Comisii – Elena Bodnarenco. Forma şi conţinutul buletinului de vot secret pentru efectuarea alegerii prin vot secret a Preşedintelui Parlamentului sînt aprobate după cum urmează: pe recto, buletinul de vot secret pentru alegerea Preşedintelui Parlamentului conţine denumirea: „Buletin de vot secret pentru alegerea Preşedintelui Parlamentului Republicii Moldova”. Lista candidaţilor la funcţia pe Preşedinte al Parlamentului Republicii Moldova, în care este inclusă o singură candidatură: Voronin Vladimir.
Pe versoul buletinului de vot secret este scris textul: „Preşedintele Comisiei, secretarul Comisiei”, precum şi semnăturile lor, pe care este aplicată o ştampilă rotundă. Pe perimetrul ştampilei se află inscripţia: „Parlamentul Republicii Moldova”, iar în centrul ei – textul: „Pentru buletin de vot”.
Rog, domnule Preşedinte, să aprobaţi acest proces-verbal.
Trebuie să aprobăm procesul-verbal numărul 1 al şedinţei Comisiei pentru efectuarea alegerii prin vot secret a Preşedintelui Parlamentului Republicii Moldova. Cine este pentru, rog să voteze. Numărătorii, vă rog.
Împotrivă cine e? Nu sînt. Deci, cu 60 de voturi, hotărîrea... procesul-verbal numărul 1 al Comisiei pentru efectuarea alegerii prin vot secret a Preşedintelui Parlamentului se adoptă.
Stimaţi deputaţi...
Şi procedura deja a...
Poftim, dacă mai aveţi ceva de adăugat.
Vă prezint procedura de votare. La mesele de înregistrare din hol veţi primi contrasemnătură buletinul de vot secret pentru alegerea Preşedintelui Parlamentului Republicii Moldova. Pe recto, după cum am menţionat, buletinul de vot secret pentru alegerea Preşedintelui Parlamentului conţine denumirea: „Buletin de vot secret pentru alegerea Preşedintelui Parlamentului Republicii Moldova”. Numele de familie şi prenumele candidaturii la această funcţie.
Pentru funcţia de Preşedinte al Parlamentului, în dreptul acestui nume de familie se află un cerc. Pe versoul buletinului de vot secret este înscris textul: „Preşedintele Comisiei, secretarul Comisiei”, precum şi semnăturile lor, pe care este aplicată o ştampilă rotundă, pe al cărei perimetru este inscripţia: „Parlamentul Republicii Moldova”, iar în centrul ei – textul: „Pentru buletin de vot”.
După ce primiţi buletinul de vot, veţi intra în cabina de vot pentru a alege candidatura, candidatul pentru funcţia de Preşedinte al Parlamentului Republicii Moldova. În cercul din dreptul numelui acestuia aplicaţi ştampila „Votat”. După , lăsaţi buletinul de vot în urna de vot.
Întrebări către preşedintele Comisiei? Nu sînt.
Poftim, microfonul nr. 4.
Domnul Veaceslav Untilă:
Eu patru ani am aşteptat ocazia să vă pun o întrebare dumneavoastră acum: cum o să garantaţi şi o să asiguraţi votul secret? Fiindcă data trecută, la alegerile Preşedintelui Parlamentului, în cabina de vot au intrat cîte doi reprezentanţi ai Partidului Comuniştilor şi a fost un vot controlat.
Atunci cînd noi, cei din opoziţie, am pus întrebarea „ce se întîmplă?”, ni s-a explicat că doar se garantează votul secret, iar deputaţii votează cum doresc: cîte doi, cîte trei, arată unul la altul etc. De ce dacă votul e secret, eu vreau să vă întreb pe dumneavoastră: în calitate de preşedinte al Comisiei, cum o să asiguraţi şi o să garantaţi votul secret? Sînt departe de gîndul că el tare va influenţa rezultatele votării, dar oricum trebuie să respectăm, fiindcă în alegerile care au fost, nimeni nu ne-a permis nouă să intrăm cîte doi în cabină sau să facem alte acţiuni.
Vă mulţumesc, domnule preşedinte. Aştept răspuns.
Vom garanta prin procedura pe care am lămurit-o. Este o procedură concretă, deja practicată de mai mult timp şi eu cred că această procedură atît în trecut, cît şi acum va garanta acest vot secret, pe care noi cu toţii ni-l dorim.
Dacă este practicată, ea s-a practicat la alegerile trecute: cîte doi au intrat în cabină. Aceasta aveţi în vedere?
Nu cunosc asemenea cazuri.
Mai sînt întrebări? Atunci începem procedura votării. Deputaţii sînt invitaţi la mesele de înregistrare din holul Parlamentului, unde vor primi buletinul de vot şi vor vota.
Continuăm şedinţa Parlamentului.
Ofer cuvîntul preşedintelui Comisiei pentru efectuarea alegerii prin vot secret a Preşedintelui Parlamentului.
Domnule Stoicov, poftim.
Vă prezint procesul-verbal numărul 2 al şedinţei Comisiei pentru efectuarea alegerii prin vot secret a Preşedintelui Parlamentului. Componenţa numerică a Comisiei – 7 persoane. Au fost prezente 7 persoane. Şi anume: Iurie Stoicov, Elena Bodnarenco, Oleg Babenco, Lidia Lupu, Gheorghe Popa, Ştefan Grigoriev, Dmitri Todoroglo.
Ordinea de zi: totalurile alegerii prin vot secret a Preşedintelui Parlamentului.
S-a constatat: au fost pregătite buletine de vot – 101. La votare au participat 60 de deputaţi. Au fost eliberate buletine de vot – 60. La deschiderea urnei s-a constatat că în urnă sînt 60 de buletine. Buletine nevalabile nu sînt. Buletine valabile – 60.
După numărarea buletinelor valabile s-a constatat că deputaţii au votat „pentru” – 60, contra – nu sînt. În conformitate cu articolul 106 din Constituţia Republicii Moldova, Comisia constată că în funcţia de Preşedinte al Parlamentului Republicii Moldova este ales cu majoritate de voturi ale Parlamentului domnul deputat Vladimir Voronin. (Aplauze.)
Comisia a hotărît: se propune Parlamentului Republicii Moldova să aprobe procesul-verbal numărul 2 al şedinţei Comisiei pentru efectuarea alegerii prin vot secret a Preşedintelui Parlamentului Republicii Moldova.
Preşedintele Comisiei, secretarul Comisiei. Semnăturile sînt.
Supun votului propunerea de a confirma procesul-verbal numărul 2 al şedinţei Comisiei pentru efectuarea alegerii prin vot secret a Preşedintelui Parlamentului Republicii Moldova.
Cine este pentru aprobarea acestui proces-verbal, rog să voteze. Numărătorii.
27. Cine e împotrivă? Conform rezultatului votării, procesul-verbal numărul 2 al şedinţei Comisiei pentru efectuarea alegerii prin vot secret a Preşedintelui Parlamentului se aprobă cu 60 de voturi.
Domnul deputat Vladimir Voronin este ales în funcţia de Preşedinte al Parlamentului Republicii Moldova de legislatura a şaptesprezecea.
Vă aduc cele mai sincere felicitări. Vă doresc multă sănătate şi succese în activitatea dumneavoastră în funcţia de Preşedinte al Parlamentului. (Aplauze.) Vă rog să preluaţi funcţiile Preşedintelui Parlamentului.
Domnul Vladimir Voronin – Preşedintele Parlamentului Republicii Moldova:
Permiteţi-mi să vă aduc sincere mulţumiri pentru onoarea de a fi ales în funcţia de Preşedinte al Parlamentului Republicii Moldova. Înţeleg că, aflîndu-mă în acest post, eu sînt dator ca, în executarea înaltelor obligaţiuni ce îmi revin, să fac totul ca activitatea întregului nostru for legislativ să fie una intensă, promptă, coerentă, pentru ca fiecare deputat din Parlamentul nou-ales să simtă că este auzit şi solicitat.
Astăzi marcăm începutul unui nou ciclu de patru ani de activitate legislativă. Întreaga societate moldovenească, fără excepţie, îşi pune unele şi aceleaşi întrebări: cît de viabil va fi acest Parlament? Vor fi oare deputaţii din fracţiunile parlamentare în stare să se debaraseze de sindromul aprofundării recentei crize politice? Vor găsi în sine forţe pentru a începe activitatea legislativă de rutină în numele intereselor alegătorilor?
Cu toate acestea, am convingerea că noi toţi vom fi la înălţimea încrederii pe care ne-a acordat-o societatea la 5 aprilie, încredere, datorită căreia am obţinut fiecare din noi mandatul de ales al poporului. De aceea, chiar dacă din punct de vedere biologic şi valoric contradicţiile dintre deputaţii prezenţi în această sală ar fi de neînvins, eu sînt convins că noi conştientizăm faptul că avem o misiune comună unică: cea de a rămîne devotaţi electoratului nostru, de a lupta pentru interesele lui. Anume pe această bază este necesară şi realmente posibilă conjugarea eforturilor tuturor deputaţilor, indiferent de apartenenţa de partid şi de calitatea de membru al unei sau altei fracţiuni. Consider că misiunea mea principală în calitate de Preşedinte al Parlamentului este asigurarea unei asemenea conjugări.
Angajamentele preelectorale ale celor patru formaţiuni politice, care au acces în Parlament, trebuie să ne servească drept un fel de foaie de parcurs pe această cale. În linii mari, ele se aseamănă cu aceste angajamente. Şi anume pentru această asemănare au votat alegătorii, alegătorii noştri, pentru muncă, pentru salarii, pensii decente, pentru posibilitatea de a-şi creşte cu succes copiii şi de a-i proteja pe oamenii de vîrsta a treia, pentru posibilitatea de a beneficia în deplină măsură de drepturile lor civile de a trăi într-o ţară modernă, dezvoltată din punct de vedere economic, într-o ţară unită şi independentă, care dispune de principalele libertăţi europene.
De aceea, trasînd Programul de activitate al Parlamentului pentru următorii patru ani, propun ca la baza acestuia să fie puse anume aceste obiective unificatoare, care să consolideze atît societatea noastră, cît şi Legislativul. Ce este primordial în acest sens?
În primul rînd, se are în vedere activitatea legislativă. Priorităţile ei sînt dictate de sarcinile la zi şi de provocările timpului. Acum, de exemplu, nu mai este suficient să continuăm, pur şi simplu, acele tendinţe pozitive, atestate în trecutul apropiat.
Ţinînd seama de toate problemele complicate pe care le generează criza financiară globală, noi trebuie să acordăm atenţie maximă garanţiilor şi condiţiilor legislative pentru sporirea eficienţei, stabilităţii şi competitivităţii economiei noastre naţionale, a vitalităţii ei ca parte componentă armonioasă a sistemului economic european, pe de o pate, şi a spaţiului economic comun al C.S.I. pe de altă parte. Sub acest aspect, societatea aşteaptă decizii precise, corecte şi cumpătate, care să contribuie la neutralizarea efectelor negative ale crizei globale asupra sistemului social-economic al Republicii Moldova.
În al doilea rînd, în condiţiile unei conjuncturi economice extrem de complicate, urmează să activizăm procesul de edificare a statului social. Bineînţeles, acum nu este timpul cel mai potrivit pentru a anunţa asemenea obiective, dar oricît de grele ar fi condiţiile pentru asigurarea economică a acestui curs, noi toţi trebuie să ţinem minte că, în afară de resursele sale sociale, Republica Moldova, de fapt, nu are alte avantaje vizibile şi semnificative.
De aceea, chiar şi în condiţiile de depresiune, este important să continuăm şi să intensificăm activitatea legislativă în vederea accentuării continue a orientării sociale a bugetelor de stat anuale şi a planurilor de dezvoltare regională, a elaborării şi realizării unor programe sociale de importanţă majoră, precum şi a acordării de sprijin sistemic şi eficient categoriilor defavorizate ale populaţiei. Fără această politică noi nu vom putea depăşi tendinţele negative existente.
În al treilea rînd, recenta criză politică din ţară a convins întreaga societate moldovenească că divizarea, escaladarea criticii reciproce este o cale ce duce în impas, o cale spre catastrofă. Pe de altă parte, în virtutea unor cauze istorice, geopolitice şi de altă natură, societatea moldovenească a fost şi rămîne diferită, nedorind să fie previzibilă şi omogenă. Unicul remediu terapeutic capabil să canalizeze această diversitate pe un făgaş constructiv este perfecţionarea şi fortificarea continue ale sistemului nostru democratic, axate pe ţelul nobil de consolidare a suveranităţii şi statalităţii Moldovei.
În acest sens, priorităţile majore vor fi: sporirea consecventă a rolului societăţii civile în formarea şi perfecţionarea cadrului juridic, asigurarea legislativă a respectării stricte a drepturilor şi libertăţilor cetăţenilor, garantarea prin lege a independenţei şi transparenţei sistemului judecătoresc, a libertăţii reale a mijloacelor de informare în masă. Dar poate că principalul instrument de transformare a vieţii politice polarizate într-o atmosferă creativă de colaborare a tuturor forţelor intelectuale şi politice din ţară ar fi intensificarea cursului spre integrarea europeană. În acest context, aş vrea să subliniez încă o dată un aspect foarte şi foarte principial.
Atît timp cît întreaga clasă politică din Moldova va percepe integrarea europeană drept opţiune geopolitică, noi vom continua să batem pasul pe loc, pierzînd prietenii din Est şi dezorientînd propriii cetăţeni. Integrarea europeană nu este o cale spre Occident. Aceasta este o cale în ascensiune spre culmele acelor standarde democratice, sociale şi economice, care aduc ţara la noi înălţimi ale libertăţilor democratice generale şi sociale. Şi noi nu vom putea urca pe această pantă abruptă, dacă nu vom soluţiona principala noastră problemă ce ţine de politica internă – unificarea Moldovei. De aceea, reglementarea echitabilă a problemei transnistrene este principalul nostru examen pe care îl vom susţine şi la capacitatea de a soluţiona problemele de integrare europeană, nu mai puţin complexe. Totul este legat. Putem noi oare să trasăm obiectivul unirii Moldovei cu Europa, fără a uni societatea noastră, fără a demonstra întregii lumi că Moldova este capabilă să fie o societate integră, un stat integru?
Cea de a patra direcţie majoră a activităţii Parlamentului o constituie controlul asupra respectării legislaţiei în vigoare. Anume aplicarea legislaţiei este „călcîiul lui Ahile” al democraţiei noastre moldoveneşti. Trebuie să recunoaştem că cele mai bune legi, cele mai bine gîndite şi profesionist elaborate nu fac nici două parale, dacă ele nu sînt executate. Însă la noi acest fenomen se întîlneşte la tot pasul. Anume această situaţie trezeşte în permanenţă îngrijorarea alegătorilor noştri, provoacă critica justă din partea partenerilor noştri politici europeni şi din alte ţări.
Cred eu că problema constă în faptul că, deşi Parlamentul este abilitat să exercite funcţia de control asupra executării legislaţiei, mecanismul exercitării reale a acestui control nu este bine pus la punct, îndeosebi, dacă să am în vedere obligaţiile concrete: drepturile şi responsabilitatea legislatorului atît la nivelul comisiilor parlamentare permanente, cît şi la nivelul deputaţilor de rînd. Consider că a sosit momentul să schimbăm această situaţie, să instituim un control regulat şi principial, un control efectiv al structurilor parlamentare asupra respectării legislaţiei în vigoare de către organele puterii executive de toate nivelurile.
Sub acest aspect, este necesară, fără îndoială, şi o reacţie. Doar în procesul de aplicare nemijlocită, doar în practică se scoate în evidenţă adevărata calitate a actelor noastre legislative. Mai concret, calitatea lor se constată după aprecierile date de oamenii, care au simţit pe propria piele efectele unei sau altei legi. De aici rezultă cea de a cincia direcţie majoră a activităţii noastre parlamentare – legătura strînsă cu alegătorii, care, bineînţeles, nu constă numai în a verifica împreună cu ei calitatea activităţii noastre legislative. Mult mai important este altceva: îndeplinirea angajamentelor pe care noi ni le-am asumat înainte de alegeri. Exprimîndu-ne la figurat, aceasta este pentru noi toţi plata pentru mandatul de încredere pe care poporul ni l-a înmînat nouă.
Toţi alegătorii speră foarte mult că organul nostru legislativ va desfăşura o activitate bine organizată şi constructivă. Doresc sincer ca această speranţă să se realizeze. Şi ea se va realiza numaidecît, dacă majoritatea parlamentară şi opoziţia parlamentară se vor asculta şi se vor auzi reciproc. A venit timpul să demontăm baricadele politice de pînă la alegeri, a venit timpul să construim poduri politice. Am convingerea că doar asemenea poduri pot fi poduri spre viitor, spre viitorul unei Moldove europene prospere.
Mulţumesc pentru încrederea pe care mi-aţi acordat-o, alegîndu-mă Preşedinte al Parlamentului. Şi vă doresc dumneavoastră, fiecărui deputat, nu au votat toţi împreună, o conlucrare eficientă, rezultativă şi cu mult succes pentru binele ţării noastre.
Continuăm şedinţa. Conform articolului 64, alineatul (3) din Constituţia Republicii Moldova, articolului 10 din Regulamentul Parlamentului, vicepreşedinţii Parlamentului se aleg la propunerea Preşedintelui Parlamentului, după consultarea cu fracţiunile parlamentare. Aceşti vicepreşedinţi se aleg prin vot deschis, cu votul majorităţii deputaţilor aleşi. În acest context, iarăşi este nevoie de o pauză pentru a ne consulta. Eu declar această pauză. Şi pe rînd am să intru în fiecare încăpere, unde se află fracţiunile parlamentare, pentru a mă consulta cu dumneavoastră. Pauză pînă la ora 12 şi 25 de minute.
Continuăm şedinţa. Urmează să stabilim numărul de vicepreşedinţi ai Parlamentului. Discuţiile, consultările cu fracţiunile au avut loc, în urma acestor discuţii propun să alegem 3 vicepreşedinţi, adică unul prim-vicepreşedinte şi 2 vicepreşedinţi ai Parlamentului. Ca să explic puţin mai concret: vreau să spun că unul din aceşti vicepreşedinţi, la propunerea Fracţiunii Partidului Comuniştilor, am socotit de cuviinţă să fie din partea minorităţilor naţionale.
Fracţiunea Partidului Comuniştilor l-a propus în calitate de prim-vicepreşedinte pe domnul deputat Vladimir Ţurcan. Da, eu cer scuze, să votăm pentru 3 vicepreşedinţi, unul prim-vicepreşedinte şi doi vicepreşedinţi. Cer scuze. Cine este pentru, rog să voteze. Majoritatea. Da, poftim, de procedură.
Microfonul nr.5. Prezentaţi-vă.
Probabil, urmează, în primul rînd, să modificăm organigrama Parlamentului, care este stabilită şi prevede 2 vicepreşedinţi: Preşedintele Parlamentului şi doi vicepreşedinţi. Iar această modificare urmează să fie făcută regulamentar. Şi, în acest sens, cel puţin, prin hotărîre a Parlamentului, din cîte îmi dau eu seama, urmează să fie făcută această modificare.
Iar pentru ca hotărîrea Parlamentului să fie votată, ea, cel puţin, trebuie să existe, să fie distribuită deputaţilor şi să treacă prin procedura regulamentară, inclusiv prin procedura de dezbateri. Este un punct de vedere, eu fac trimitere la norma legală, dacă aveţi alt punct de vedere, comentaţi.
Domnul Vitalie Nagacevschi:
Sînt de acord cu domnul Filat. De altfel, organigrama Parlamentului este stabilită prin Hotărîrea nr.22 din 29 martie 2001. Inclusiv, după cîte am înţeles, urmează să fie modificat şi numărul de membri ai Biroului permanent. În cazul în care toate acestea trebuie să fie modificate, ar fi necesar să fie propusă o hotărîre de Parlament care să fie dezbătută şi ulterior eventual votată.
Da. Microfonul nr.1.
În acest caz, eu sînt de acord cu colegii că trebuie să fie printr-o hotărîre a Parlamentului, într-adevăr, aşa cum şi s-a propus, ca să fie votată Hotărîrea Parlamentului cu privire la componenţa numerică a vicepreşedinţilor, aşa cum dumneavoastră aţi dat citire, se propune să fie stabilit numărul de vicepreşedinţi – 3, din care un prim-vicepreşedinte şi 2 vicepreşedinţi. Această hotărîre, de fapt, acum a fost votată.
Da, eu pot să propun proiectul de Hotărîre, eu dispun de el. Dumneavoastră mă iertaţi, pentru că eu încă sînt începător Preşedinte al Parlamentului, o să intru în activitate puţin mai tîrziu.
Hotărîre privind stabilirea numărului de vicepreşedinţi ai Parlamentului.
Parlamentul adoptă prezenta hotărîre:
Articolul 1. – Se stabileşte o unitate pentru funcţia de prim-vicepreşedinte al Parlamentului şi două unităţi pentru funcţia de vicepreşedinte al Parlamentului.
Articolul 2. – Prezenta hotărîre intră în vigoare la data adoptării.
Cine este pentru adoptarea acestei hotărîri, rog să voteze. Partea dreaptă nu a votat, înseamnă că se adoptă această hotărîre cu 60 de voturi.
Dumneavoastră încă mai doriţi ceva, da?
Probabil, vom fi nevoiţi să revenim la procedura de votare care s-a efectuat acum cîteva secunde în urmă. Vă amintesc că articolul 64 din Constituţia Republicii Moldova „Organizarea internă” alineatul (3) stipulează următoarele: „vicepreşedinţii se aleg la propunerea Preşedintelui Parlamentului” şi mai departe după text. În Constituţie, dar nici în Legea despre statutul deputatului în Parlament nu este prevăzută funcţia de prim-vicepreşedinte al Parlamentului.
Deci pentru a avea în Parlamentul Republicii Moldova funcţia de prim-vicepreşedinte al Parlamentului ţării noastre, se impune modificarea articolului 64 alineatul (3) din Constituţia ţării noastre.
Continuăm. În rezultatul consultărilor cu fracţiunile parlamentare, cu Fracţiunea Partidului Comuniştilor şi cu alte fracţiuni, cu toate fracţiunile, se propune pentru funcţia de prim-vicepreşedinte al Parlamentului candidatura domnului deputat Ţurcan Vladimir.
Întrebări? Nu sînt. Propuneri? Supunem votului.
Cine e pentru aceea ca domnul deputat Ţurcan Vladimir să fie ales în calitate de prim-vicepreşedinte al Parlamentului, rog să voteze. Anunţaţi.
Acesta este sectorul nr.3, da? Sectorul nr.3 – 0.
Domnul deputat Ţurcan Vladimir este ales în funcţia de prim-vicepreşedinte al Parlamentului Republicii Moldova. (Aplauze.)
Poftim. Se propune să fie ales în calitate de vicepreşedinte al Parlamentului domnul deputat Petrenco Grigore. Poftim, întrebări, propuneri. Cine e pentru a-l alege pe domnul deputat Petrenco Grigore vicepreşedinte al Parlamentului, rog să voteze. Poftim, anunţaţi.
Hotărîrea se adoptă. Poftim. Felicitările noastre, domnule Grigore Petrenco. (Aplauze.)
Urmează să convenim asupra componenţei numerice a Biroului permanent.
Conform articolului 12 din Regulamentul Parlamentului, Biroul permanent este organul de lucru al acestuia şi se formează ţinîndu-se seama de reprezentarea proporţională a fracţiunilor în Parlament. Din el fac parte, rog atenţie, din oficiu: Preşedintele, prim-vicepreşedintele şi vicepreşedinţii Parlamentului. Numărul de membri ai Biroului permanent se stabileşte prin hotărîre a Parlamentului. Biroul permanent se consideră constituit după numirea a cel puţin 3/4 din membrii lui. Membrii Biroului permanent se numesc prin hotărîri ale fracţiunilor parlamentare în limitele numărului de locuri ce le revin. Hotărîrile se prezintă Preşedintelui şedinţei care le aduce la cunoştinţa Parlamentului.
Pornind de la cele expuse mai sus, trebuie să stabilim componenţa numerică a Biroului permanent şi numărul de locuri ce revin fiecărei fracţiuni parlamentare în acest Birou.
Propuneri în privinţa numerică a Biroului permanent.
Domnul Vladimir Ţurcan – prim-vicepreşedinte al Parlamentului Republicii Moldova:
Se propune să fie păstrat acelaşi număr de 11 membri ai Biroului permanent, din care 4: Preşedintele Parlamentului şi 3 vicepreşedinţi sînt membrii Biroului permanent din oficiu. Urmează ca noi să ne apreciem cu cele
7 candidaturi care vor fi numite reieşind din principiul de proporţionalitate, avînd în vedere cum sînt prezentate fracţiunile politice în componenţa actuală a Parlamentului. În acest context, domnule Preşedinte, se propune ca să fie stabilit următorul număr: Partidului Comuniştilor al Republicii Moldova îi revin 4 locuri şi, respectiv, Fracţiunii parlamentare a Partidului Liberal, Partidului Liberal Democrat şi Fracţiunii „Alianţa «Moldova Noastră»” le revine cîte un loc.
Eu, stimaţi colegi, v-aş fi foarte recunoscător dacă dumneavoastră, după ce eu m-am întîlnit cu dumneavoastră, aţi promis că o să fie numite aceste nume de familii propuse pentru Biroul permanent. Aş fi foarte recunoscător dacă dumneavoastră aţi numi aceste nume de familii. Poftim.
Domnul Anatolie Şalaru:
Din partea Partidului Liberal este numită candidatura domnului deputat Mihai Ghimpu.
Domnul deputat Mihai Ghimpu.
Pentru precizare. Partidului Comuniştilor în Biroul permanent îi revin, după cum numărăm, 7 membri. Şi aici, probabil, ar fi trebuit să discutăm un pic mai mult decît am discutat în cadrul consultărilor, deoarece reprezentarea, pornind de la 11 membri ai Biroului permanent, cu 7 din partea Partidului Comuniştilor, cel puţin pînă la clarificarea funcţiei de vicepreşedinte, este un pic distorsionată situaţia. Chiar dacă Regulamentul prevede că din oficiu este Preşedintele şi vicepreşedinţii. Pentru echilibrare.
Şi încă o precizare.
Vizavi de norma regulamentară, noi putem interpreta şi este adevărat fiecare în felul în care înţelege, o normă sau alta, însă vizavi de procedura în care a fost modificată organigrama, ea a fost oricum încălcată. Pentru că mai există o procedură de adoptare, inclusiv a hotărîrilor Parlamentului. Şi dacă o să continuăm aşa să adoptăm decizii în Parlament, fără ca să aibă strictă corelare cu norma Regulamentului, să nu transformăm lucrările Parlamentului în expunerea voinţei, dar nu a punctului de vedere prin prisma normei regulamentare. Din partea Partidului Liberal Democrat din Moldova în calitate de membru al Biroului permanent este propusă candidatura preşedintelui fracţiunii, a domnului deputat Filat Vladimir.
Fracţiunea parlamentară „Alianţa «Moldova Noastră»” propune în componenţa Biroului permanent al Parlamentului pe domnul Serafim Urechean, preşedintele Fracţiunii şi preşedinte al Partidului „Alianţa «Moldova Noastră»”.
Microfonul nr.3. Doamnă Postoico, poftim.
Fracţiunea Partidului Comuniştilor propune în componenţa Biroului permanent al Parlamentului următorii deputaţi: preşedintele Fracţiunii Maria Postoico, domnul Vladimir Eremciuc, doamna Alla Mironic şi doamna Raisa Spinovschi.
Din partea Fracţiunii Partidului Comuniştilor, vă rog, încă o dată toate candidaturile. Dacă se poate încă o dată numiţi.
Se propune următorul proiect de Hotărîre privind componenţa numerică şi nominală a Biroului permanent al Parlamentului.
În temeiul articolului 12 din Regulamentul Parlamentului, Parlamentul adoptă prezenta hotărîre:
Articolul 1. – Se stabileşte componenţa numerică a Biroului permanent al Parlamentului în număr de 11 membri.
Articolul 2. – Preşedintele, prim-vicepreşedintele şi vicepreşedinţii Parlamentului sînt membri ai Biroului permanent al Parlamentului din oficiu.
Articolul 3. – Se ia act de numirea în componenţa Biroului permanent al Parlamentului a următorilor deputaţi: doamna Postoico Maria, domnul Eremciuc Vladimir, doamna Spinovschi Raisa, domnul Ghimpu Mihai, domnul Filat Vladimir şi domnul Urechean Serafim.
Da, eu cer scuze, şi doamna Alla Mironic.
Articolul 4. – Prezenta hotărîre intră în vigoare la data adoptării.
Întrebări? Propuneri? La vot, da? Se pune la vot proiectul de Hotărîre a Parlamentului privind componenţa numerică şi nominală a Biroului permanent al Parlamentului.
Cine este pentru adoptarea acestui proiect, rog să voteze.
Sectorul nr.1 – 35.
Sectorul nr.2 – 25.
Cîte voturi sînt în total? 60, da? Partea dreaptă? Nu a votat nimeni.
Hotărîrea este adoptată.
În aşa fel, s-au constituit organele de conducere ale Parlamentului. Conform articolului 16, alineatul (3) din Regulamentul Parlamentului, trec la capitolul „comisii”. Dar vreau să explic ceva. Comisiile parlamentare se aleg pe întreaga durată a legislaturii, numărul comisiilor, denumirea, componenţa numerică şi nominală a fiecărei comisii se hotărăşte la şedinţa Biroului permanent.
Eu propun ca, după încheierea şedinţei de astăzi, să ne convocăm toţi membrii Biroului permanent pentru a discuta această problemă, pentru ca mîine să trecem imediat la formarea comisiilor parlamentare.
Şedinţa de astăzi o declar închisă. Următoarea şedinţă va avea loc mîine, 13 mai, la ora 10.00.
Eu vă rog, membrii Biroului permanent cred că ne adunăm în biroul de alături.
Sînt şi declaraţii, eu cer scuze.
Cuvînt pentru declaraţie se oferă domnului Mihai Ghimpu. Poftim.
În statul de drept şi democratic puterea legislativă nu poate fi decît o putere aleasă în mod liber şi direct în cadrul unor alegeri desfăşurate corect.
Alegeri libere şi corecte înseamnă, de fapt, asigurarea condiţiilor democratice şi pluralism politic nu doar în ziua scrutinului, ci pe toată perioada dintre alegeri. Alegerile parlamentare din data de 5 aprilie 2009 s-au desfăşurat însă cu grave încălcări ale Codului electoral şi ale standardelor internaţionale cu privire la alegeri.
Dreptul de vot nu a fost asigurat pentru circa un milion de cetăţeni. Listele electorale au fost mărite în mod artificial cu aproximativ 400 de mii de persoane. Radiodifuzorul public nu a respectat criterii fundamentale cu privire la activitatea mass-media, iar guvernarea a falsificat în proporţii de 10 – 15% rezultatul alegerilor. Toate acestea au dus la nerespectarea voinţei cetăţenilor Republicii Moldova, la încălcarea Constituţiei şi, dacă doriţi, la uzurparea puterii legislative a Republicii Moldova.
Prin urmare, Fracţiunea Partidului Liberal încă o dată anunţă că nu recunoaşte rezultatele alegerilor din 5 aprilie 2009 şi consideră lipsit de legitimitate actualul grup parlamentar al PCRM şi va contesta decizia Curţii Constituţionale la Curtea Europeană pentru Drepturile Omului.
Fracţiunea Partidului Liberal consideră întemeiată reacţia societăţii de a protesta împotriva rezultatului anunţat al alegerilor, dar condamnă fără echivoc violenţele şi actele de vandalism din data de 7 aprilie comise asupra clădirilor Preşedinţiei şi a Parlamentului.
În acelaşi timp, Fracţiunea Partidului Liberal pledează pentru garantarea dreptului la libera exprimare şi întrunire paşnică a cetăţenilor conform Constituţiei şi CEDO. Fracţiunea Partidului Liberal constată că protestele paşnice şi spontane ale cetăţenilor au fost folosite de guvernarea comunistă pentru a încerca compromiterea acţiunilor paşnice de protest ale opoziţiei, a societăţii civile şi a democraţiei însăşi pentru a abate atenţia opiniei publice interne şi internaţionale de la fraudarea alegerilor.
Grav este însă faptul că autorităţile comuniste, încălcînd toate normele, au declanşat în urma protestelor un val de teroare împotriva propriilor cetăţeni, recurgînd în mod nejustificat la represiune şi acţiune în forţă, soldate cu pierderi de vieţi omeneşti, cu zeci de cazuri de oameni torturaţi, cu sute de oameni bătuţi, supuşi unui tratament inuman şi degradant, cu circa 1000 de oameni arestaţi şi zeci de mii de oameni înfricoşaţi de teroare.
Fracţiunea Partidului Liberal condamnă dictatura şi comportamentul totalitar al autorităţilor statului şi afirmă că întreaga răspundere aparţine celor care sînt la guvernare.
Comisia de stat, înfiinţată de Preşedintele în exerciţiu al Republicii Moldova, este tendenţioasă, anticonstituţională şi lovită de lipsă de legitimitate. De aceea, Fracţiunea Partidului Liberal declară că elucidarea obiectivă a evenimentelor tragice din Republica Moldova poate fi efectuată doar de o comisie internaţională.
Pornind de la cele expuse, Fracţiunea Partidului Liberal declară că nu va accepta funcţii în organele de conducere ale Parlamentului şi în genere, după cum a anunţat, nu va participa la alegerea Preşedintelui Republicii Moldova şi înaintează următoarele cerinţe.
Prima. Eliberarea necondiţionată a persoanelor arestate şi anchetarea lor în stare de libertate. Acordarea reparaţiilor materiale şi morale persoanelor care au avut de suferit ca urmare a represiunilor. Destituirea imediată din funcţie a miniştrilor de interne şi ai dezvoltării informaţionale, a directorului SIS, a Procurorului General şi tragerea la răspundere a persoanelor care au comis abuzuri împotriva cetăţenilor paşnici. Dezminţirea publică de către preşedinţii republicii în exerciţiu a implicării opoziţiei în presupusa tentativă de lovitură de stat.
Eu sînt unul din cei care a votat pentru independenţa Republicii Moldova, formarea acestui stat şi tare îmi este ruşine cînd cei care au fost împotriva formării Republicii Moldova ca stat independent mă învinuiesc pe mine şi pe ceilalţi colegi de lovitură de stat. Ruşine să vă fie.
Încetarea campaniei de informare a cetăţenilor, asigurarea accesului imediat al Partidului de opoziţie la Compania „Teleradio Moldova”.
În caz de neîndeplinire a condiţiilor menţionate mai sus Fracţiunea Partidului Liberal îşi rezervă dreptul să boicoteze lucrările Parlamentului Republicii Moldova, în dependenţă de deciziile pe care o să le adoptaţi dumneavoastră cei din majoritate.
Oricum vreau să vă aduc la cunoştinţă că obiectivul Fracţiunii parlamentare aşa cum şi-a asumat în campania electorală Partidul Liberal ca program rămîne lichidarea sărăciei şi integrarea Republicii Moldova în Uniunea Europeană.
Domnule Vladimir Filat, poftim. Pe cine împuterniciţi dumneavoastră?
Alegerile parlamentare din 5 aprilie 2009...
Eu vă rog foarte mult, prezentaţi-vă pentru protocol.
...Alegerile parlamentare din 5 aprilie 2009 au scos în evidenţă situaţia extrem de gravă în care se află Republica Moldova. Societatea noastră nu a fost nici o dată mai scindată şi mai învrăjbită. Pentru a-i justifica incapacitatea de a edifica o societate liberă şi prosperă, regimul a divizat societatea pe false criterii de patriotism, de identitate naţională şi de loialitate faţă de partidul de guvernămînt.
În perioada campaniei electorale s-au exteriorizat procesele profund negative declanşate o dată cu venirea comuniştilor la putere în 2001, instituţiile statului au fost supuse voinţei unei singure persoane. Independenţa justiţiei a fost suprimată, iar principiul separaţiei puterilor în stat a fost neglijat în totalitate. Din acel moment s-a început încălcarea flagrantă şi sistematică a drepturilor şi libertăţilor omului în ţara noastră.
În această perioadă s-au pus bazele fraudării alegerilor parlamentare din 2005 şi a celor din 2009. Într-un mod absolut ilegal şi cinic puterea şi-a subordonat majoritatea instituţiilor media, inclusiv cele întreţinute din banul public. A declanşat procesul epurărilor funcţionarilor publici pe criterii politice, coruperea electoratului prin investiţii din bugetul statului în zonele controlate de comunişti, a susţinut o campanie permanentă de exproprieri şi deposedări de proprietăţi.
Teroarea, frica şi dezinformarea sînt instrumentele principale prin care partidul de guvernămînt se menţine la putere. Nici monitorizarea din partea Consiliului Europei, nici acordurile strategice bilaterale cu Uniunea Europeană, nici intervenţia altor instituţii europene şi internaţionale nu au putut opri procesul de transformare a Republicii Moldova într-un stat autoritar, extrem de corupt şi foarte sărac.
Pentru a se menţine la putere încă 4 ani, regimul a recurs la fraudarea masivă a alegerilor parlamentare din 5 aprilie 2009. În procesul de fraudare au fost incluse instituţiile statului care au falsificat listele electorale, au creat condiţii pentru votul multiplu, pentru utilizarea votului celor plecaţi peste hotare şi chiar a celor decedaţi.
Compania publică „Teleradio Moldova” a manipulat şi dezinformat cetăţenii în cel mai cinic mod, contribuind decisiv la fraudarea alegerilor parlamentare. Resurse administrative au fost utilizate din plin în aceste alegeri în favoarea comuniştilor. Sutele de mii de cetăţeni ai Republicii Moldova aflaţi peste hotarele ţării au fost lipsiţi de posibilitatea de a-şi exercita dreptul la vot, chiar dacă şi-au manifestat activ dorinţa de a participa la scrutin. Toate aceste ilegalităţi au fost remarcate şi de către observatori internaţionali.
Acţiunile guvernării din perioada campaniei electorale au încununat opera de 8 ani privind crearea unui sistem în care libera exercitare a dreptului de a alege a devenit, practic, imposibilă. Evenimentele din 7 aprilie, provocate de regim, au rupt societatea moldovenească în două şi au spulberat orice iluzie despre adevărata faţă a puterii comuniste.
Limitarea libertăţilor cetăţeneşti, aplicarea torturii de către poliţie, expulzarea ambasadorului României care este un stat european, impunerea regimului de vize pentru cetăţenii români au scos în evidenţă o dată în plus natura represivă şi antieuropeană a regimului comunist.
Cetăţenii Republicii Moldova sînt în drept să cunoască adevărul despre evenimentele din 7 aprilie şi anume cine a provocat şi a admis devastarea edificiilor administraţiei prezidenţiale şi al Parlamentului, cine a ordonat torturarea în masă a manifestanţilor paşnici, cine a permis organizarea aşa-numitelor procese judiciare în comisariatele de poliţie, unde sînt persoanele dispărute după seara zilei de 7 aprilie şi cine este responsabil pentru asasinarea celor trei tineri în zilele ce au urmat.
În rezoluţiile cu privire la situaţia din Republica Moldova, Adunarea Parlamentară a Consiliului Europei şi Parlamentul European s-au arătat îngrijorate de posibilitatea apariţiei unei noi linii de demarcaţie şi şi-au exprimat disponibilitatea să continue un dialog de substanţă cu ţara noastră.
Însă creditul de încredere acordat de instituţiile europene este pe sfîrşite. Parlamentul European cere tranşant ca încheierea unui nou acord să fie condiţionată de un angajament real şi evident al autorităţilor moldovene în favoarea democraţiei şi drepturilor omului.
Însă comportamentul comuniştilor, incapacitatea lor de a dialoga, manifestată inclusiv în cadrul şedinţei de debut a actualului Legislativ, oferă puţine şanse democratizării semnificative cerute de Parlamentul European. Partidul Liberal Democrat din Moldova declară că nu recunoaşte rezultatele alegerilor din 5 aprilie 2009 şi va proceda în conformitate cu această poziţie.
Partidul Liberal Democrat din Moldova nu va vota un candidat la funcţia de Preşedinte al Republicii Moldova şi pledează pentru organizarea alegerilor parlamentare anticipate. Numai desfăşurarea unui scrutin electoral cu adevărat liber şi corect poate direcţiona Republica Moldova pe făgaşul normalităţii şi democraţiei.
În aceste condiţii, Partidul Liberal Democrat din Moldova respinge abordările radicale şi populiste care ar înrăutăţi şi mai mult situaţia cetăţenilor. Avem nevoie mai mult ca oricînd de soluţii raţionale, pragmatice şi în consens cu principiile democratice. Pentru depăşirea crizei politice şi pentru readucerea calmului în societate, Partidul Liberal Democrat cere eliberarea necondiţionată a celor arestaţi în urma evenimentelor din 7 aprilie 2009.
Retragerea în mod public a acuzaţiilor referitoare la pretinsa tentativă de lovitură de stat în vederea alipirii Republicii Moldova la un alt stat şi ale celor de organizare a vandalizării sediilor Preşedinţiei şi Parlamentului aduse opoziţiei şi protestatarilor paşnici din 7 aprilie 2009 de către Vladimir Voronin şi Partidul Comuniştilor.
Trei. Asigurarea accesului imediat al partidelor parlamentare de opoziţie la IPNA Compania „Teleradio Moldova”.
Patru. Demisia conducerii IPNA Compania „Teleradio Moldova” şi a Consiliului Coordonator al Audiovizualului.
Cinci. Crearea unei Comisii parlamentare de anchetă cu participarea opoziţiei, presei libere, societăţii civile, a reprezentanţilor Uniunii Europene şi ai Consiliului Europei pentru investigarea evenimentelor din 7 aprilie şi abuzurilor în masă comise de către puterea comunistă.
Şase. Sancţionarea tuturor celor care au emis şi au executat ordinile de torturare a cetăţenilor.
Partidul Liberal Democrat din Moldova îşi exprimă convingerea că prin acceptarea acestor cerinţe poate fi asigurată normalizarea situaţiei social-politice şi create condiţiile adecvate pentru desfăşurarea alegerilor parlamentare anticipate, libere şi corecte.
Reprezentantul Fracţiunii „Moldova Noastră”. Poftim.
Domnul Victor Osipov:
Fracţiunea „Alianţa «Moldova Noastră»” ţine să reitereze că poziţia sa în startul acestei legislaturi rezultă din faptul că avem o majoritate parlamentară creată artificial, pe bază de fraudă şi fals.
Partidele de opoziţie au prezentat mii şi mii de dovezi ce arată că autorităţile comuniste au fraudat campania electorală şi au falsificat scrutinul din
5 aprilie 2009. Şi fiindcă o bună parte din mandatele majorităţii sînt furate, chiar şi avînd decizia Curţii Constituţionale, actualul Legislativ nu reprezintă corect voinţa poporului şi va fi considerat ilegitim, cel puţin sub aspect politic şi moral.
Este evident că lucrurile puteau fi împinse pînă în acest punct numai de către un regim de esenţă antidemocratică. Natura lui s-a evidenţiat şi mai mult în perioada postelectorală. Alegerile parlamentare din 5 aprilie 2009 s-au încheiat cu o adevărată dramă anume din cauza că pe parcursul ultimilor 8 ani în Republica Moldova democraţia a fost transformată într-o farsă.
Guvernarea comunistă a generat intenţionat acest regres în loc să onoreze acele angajamente şi obligaţiuni pe care ţara şi le-a asumat în Consiliul Europei şi în faţa Uniunii Europene. Ea a paralizat instituţiile statului democratic. Iată de ce activitatea lor a devenit total ineficientă ca şi eforturile de apropiere a Republicii Moldova de standardele europene.
Contrar celora ce se vehiculează în ultimele săptămîni, Fracţiunea AMN declară că în Republica Moldova încă nu s-a ajuns la o reală criză politică, dar sîntem demult, am atins apogeul într-o criză de democraţie şi ea poate fi depăşită strategic numai prin sancţionarea celor care au compromis democraţia şi exerciţiul alegerilor libere, iar în paralel, prin consolidarea forţelor progresiste ale societăţii orientate sincer spre europenizarea Republicii Moldova.
În caz contrar, efectele vor fi, de asemenea, inverse, se va stimula frauda şi totalitarismul. Cît priveşte dialogul politic asupra căruia au insistat partenerii noştri din Europa, acum se vede clar că şi el a fost respins anume de comunişti.
Cele cîteva condiţii preliminare formulate public şi în repetate rînduri de opoziţie au fost un test picat, ratat de liderii PCRM. Le vom relua şi noi pe scurt ca să vă convingeţi că sînt rezonabile.
Eliberarea tuturor persoanelor arestate în consecinţa protestelor postelectorale, fiind evidentă lipsa oricăror probe relevante împotriva lor.
Crearea unei Comisii independente şi transparente de anchetare a evenimentelor de la 7 aprilie cu participarea opoziţiei, a experţilor europeni şi a celor din societatea civilă.
De altfel, vreau să anunţ faptul că Fracţiunea „Alianţa Moldova Noastră” a pregătit deja proiectul de hotărîre al Parlamentului pentru crearea unei Comisii parlamentare de anchetă şi îl va înregistra imediat după această şedinţă.
Dezminţirea de către comunişti a acuzaţiilor false aduse partidelor de opoziţie în legătură cu aceste evenimente regretabile de la 7 aprilie şi retragerea etichetărilor denigratoare, fascişti şi altele ca acestea.
Asigurarea accesului egal al opoziţiei şi putere la radioteleviziunea publică naţională, dar şi, în general, asigurarea unei reflectări obiective a realităţilor în mass-media, în special în cea audiovizuală.
Şi avînd în vedere că liderul comunist şi-a încălcat de obicei promisiunile cum a făcut şi cele date acum 4 ani de la tribuna Parlamentului, aşa-numitei opoziţii constructive, dialogul politic putea fi lansat numai sub garanţia asumată de reprezentanţii forurilor europene.
Sînt cîteva cerinţe elementare, căci temele politice reale şi actuale sînt mult mai multe. Dar liderii PCRM au fugit de orice discuţii, ascunzîndu-se în spatele unor persoane şi eşalonul doi sau trei al partidului lor şi în spatele unor declaraţii populiste. Şi farsa de la inaugurarea acestei legislaturi acum o săptămînă a scos în evidenţă modul în care înţelege democraţia fracţiunea majoritară.
Opoziţiei i s-a refuzat din start dreptul la cuvînt. Preşedintele Curţii Constituţionale a avut un discurs politic inspirat din mesajele puterii, iar decanul nostru de vîrstă a continuat să judece stafiile duşmanilor interni şi externi tot din numele exclusiv al PCRM.
În aceste condiţii, se justifică pe deplin decizia Fracţiuni AMN de a refuza să participe la alegerea Preşedintelui, vicepreşedinţilor şi a organelor de conducere ale actualului Parlament.
„Alianţa «Moldova Noastră»” declară în concluzie că soluţia alegerilor anticipate…
Terminaţi, vă rog, ultimul minut.
...oricît de puţin dorită sau oricît de riscantă politic ar fi ea, este singura ce poate reda Parlamentului şi conducerii de stat a Republicii Moldova calitatea de reprezentare corectă a voinţei poporului, legitimitatea politică şi morală pierdută din cauza actualei puteri.
Domnul deputat Marian Lupu, poftim. Mi-au spus că mata vreai să vorbeşti. Nu? Ceva... Domnul Maxim Ganaciuc v-a trădat, a spus că doriţi să vorbiţi...
Pentru a depăşi această situaţie tehnică, fiindcă după mine va lua cuvîntul în numele Fracţiunii parlamentare PCRM colega noastră, doamna, cine? Nu, şi dumnealui nu ştie. Voi fi succint, dar, întîi de toate, voi dori să felicit toţi membrii Parlamentului Republicii Moldova de legislatura a XVII-a, indiferent de apartenenţa politică, indiferent de acele grupuri politice din care fac parte, fiindcă dincolo de acele lucruri care ne fac să fim diferiţi avem toţi împreună o sarcină şi o misiune de a reprezenta ţara, de a promova decizii, legi, hotărîri întru binele acestei ţări şi întru binele acestei naţiuni.
Fiecare din noi are dreptul la propria poziţie, poziţie politică, poziţie personală. Dar gîndesc eu, stimaţi colegi, şi aici voi face o concluzie, că deja acel fapt că în cadrul şedinţei de astăzi toate grupurile politice parlamentare şi-au delegat plenar reprezentanţii în componenţa Biroului permanent al Legislativului de legislatura a şaptesprezecea, înseamnă, în viziunea mea, că noi toţi, consolidat, plenar ne-am angajat în activitatea acestui Parlament şi în structurile de conducere ale acestui Legislativ.
Vreau încă o dată să vă felicit pe toţi şi să vă îndemn, şi să vă doresc, păstrînd diferenţele noastre individuale, politice şi de partid, concomitent să nu uităm de acea sarcină generală care este în faţa noastră şi de acea încredere cu care am fost investiţi de către toţi cetăţenii Republicii Moldova.
Eu vă mulţumesc şi vă doresc succes. (Aplauze.)
În special, mă adresez către reprezentanţii partidelor din opoziţie. În discursurile prezentate odinioară de dumneavoastră tema principală a fost axată pe rezultatele alegerilor şi pe situaţia din 7 aprilie. În legătură cu aceasta, eu vă reamintesc încă o dată. Încă o dată vă reamintesc şi solicit de la dumneavoastră propuneri privind persoanele delegate de către dumneavoastră pentru a fi incluse în Comisia de stat care se ocupă cu elucidarea acestor probleme, a acestei situaţii.
Dumneavoastră ne-aţi promis şi nouă că o să prezentaţi aceste candidaturi, aţi promis şi reprezentanţilor Uniunii Europene. Şi deja a trecut de la 7 aprilie o lună şi noi pînă acum nu avem nici o propunere din partea dumneavoastră. Poftim, ceea ce aţi vorbit dumneavoastră se acceptă, cu condiţia că dumneavoastră propuneţi în componenţa acestor comisii reprezentanţii dumneavoastră.
Poftim, microfonul nr. 5.
Probabil, este necesară o precizare importantă. Şi iarăşi am să fiu obligat să o fac prin prisma normei juridice. Această Comisie de stat, instituită prin Decretul semnat de dumneavoastră, este una anticonstituţională. Şi vom demonstra acest lucru, inclusiv prin atacul în instanţele de judecată, care va demonstra adevărul pe care îl vedem noi.
Dincolo de această constatare, noi am vorbit întotdeauna că este necesară elucidarea evenimentelor din 7 şi ceea ce a urmat după 7 aprilie. Însă acest lucru poate să îl facă o comisie cu adevărat independentă. Comisia instituită prin membrii acestei comisii, nu poate oferi sau, mai mult ca atît, nu are capacitatea să ofere adevărul societăţii din Republica Moldova şi opiniei publice internaţionale. Noi, de la bun început, am solicitat o Comisie internaţională. După care am revenit înţelegînd că este foarte greu să realizăm acest lucru, o comisie parlamentară de anchetă, care are şi încadrarea juridică perfectă, dar şi capacitatea ulterioară. Dar foarte important, această comisie trebuie să aibă ca rezultat un consens vizavi de principiile de funcţionare, vizavi de proporţia care urmează să fie reprezentată de către opoziţie, societatea civilă, reprezentanţii internaţionali în această comisie. Or, ceea ce ni s-a propus nouă, să delegăm cîte un reprezentant din partea partidelor, de fapt, pentru a legitima această comisie, pe care noi o declarăm ca fiind una ilegală.
Din aceste considerente noi, Partidul Liberal Democrat din Moldova, nu vom înainta candidatură sau persoană în această comisie, pentru că nu o recunoaştem.
Domnul Vasile Balan:
Deoarece organele parlamentare au fost alese şi Biroul este ales, Fracţiunea parlamentară „Alianţa «Moldova Noastră»”, în conformitate cu prevederile articolului 73 din Constituţia Republicii Moldova şi ale articolului 47 din Regulamentul Parlamentului, înaintează cu titlu de iniţiativă legislativă proiectul de Hotărîre al Parlamentului privind constituirea Comisiei de anchetă pentru elucidarea corectă şi obiectivă a evenimentului din 7 aprilie 2009. Anexa, proiectul de Hotărîre şi nota informativă se anexează.
Următoarea şedinţă va avea loc mîine, la ora 10.00.
Membrii Biroului permanent se adună în biroul în care lucrează domnul Filat.
Şedinţa s-a încheiat la ora 13.14.
Stenograma a fost pregătită spre
publicare în Direcţia documentare